kardosdrur/scandi-wiki huggingface dataset:
Andreas Fritz

Andreas Fritz (født 2. november 1828 i Mou præstegård ved Aalborg, død 22. februar 1906 på Louisenhøj ved Marselisborg) var en dansk landskabsmaler, fotograf og far til Marcus Fritz.

Uddannelse og krigsdeltagelse 
Fritz er søn af sognepræst Niels Fritz (1791-1874) og Karen Kirstine født Færch (1802-1872) og besøgte Realskolen i Aarhus, hvor adjunkt Emmerik Høegh-Guldberg vejledede ham i tegning. 1845 kom han til Kunstakademiet i København og var 1848 elev på Modelskolen, da han ved Treårskrigens udbrud meldte sig som officersaspirant i artilleriets reserve, blev løjtnant, deltog i hele felttoget og gjorde tjeneste i flere år efter krigen.

Karriere 
Ved Kunstakademiet vandt han imidlertid 1854-55 den lille og den store sølvmedalje og begyndte at udstille som figurmaler. Efter at have været udenlands bosatte han sig i Aarhus og levede dels som portrætmaler, dels i en længere årrække som fotograf. Her ægtede han i 1863 Sara Jensine Linaa Bech (født 1831), datter af kaptajn, købmand Marcus Galthen Bech (1794-1863) og Caroline Jacobine født Galthen (1804-1863). Fra 1870 genoptog han kunsten som landskabsmaler udstillede siden den tid en række landskaber, især fra omegnen af Aarhus, hvoraf kan nævnes Birketræer med Rim ved Solopgang (1871, ARoS Aarhus Kunstmuseum), Fra Caroline Amalies Høj paa Tindebjærg, brudegave til prinsesse Thyra (1879). Samtidig malede han også i sine senere år en del portrætter.

Han er begravet i Aarhus. Der findes et litografisk selvportræt på gruppebillede fra 1848 og et træsnit af Carl Poulsen 1884.

Kilder

Eksterne henvisninger 
 
 
 aarhuswiki.dk 
 

Malere fra Danmark
Landskabsmalere
Artilleriofficerer fra Danmark
Fotografer fra Danmark
Personer i Treårskrigen fra Danmark
Danskere i 1800-tallet
Personer fra Aarhus
Artikler fra 1. udgave af Dansk biografisk leksikon
Yuanfloden

Yuanjiang (沅江; pinyin: Yuánjiāng) eller Yuanshui (沅水; Yuánshuǐ), også kendt som Yuan Jiang, er en af de fire største floder i provinsen Hunan i Kina. Den løber ud i Dongtingsøen, og videre ud i Yangtzefloden. Den sejlbare flod er 864 km lang og har sit udspring i provinsen Guizhou i Miaobjergene nær Tu-yün. 

Bifloden Qingshui fra sydvest starter i den sydøstlige del af  provinsen Guizhou, og løber mod øst ind i Hunan hvor den skifter navn til Yuanjiang tæt på provinsbyen Hongjiang, hvor to bifloder, begge  ved navn Wu løber til, fra henholdsvis nordvest og sydøst. Qingshui-floden er reguleret med den store Sanbanxi-dæmning.

Vandløb i Kina
Hunan
Guizhou
Mekanisk ballepresse

En mekanisk ballepresse er en maskine som presser pap- og plastaffald sammen.

Da den er mekanisk formår den bl.a., blandt alle tilsvarende pressere, at presse vores affald/emballage hårdest sammen med mindst støj og længst levetid.

Jævnligt udføres forsøg med presning af affald/emballage med 3 forskellige typer ballepressere, en mekanisk, en hydraulisk og en luftdrevet. Der testes på længst levetid, hårdest presning, mindst støj, mobilitet, nemmest ifyldning og tømning. Hver gang vinder den mekanisk fremstillede ballepresse, da det mekaniske skrue- og møtrik-princip presser hårdere end hydraulik og luft som står og siver, samt mekanisk skrue- og møtrikprincip er så lydløst, at den sagtens kan indgå i et normalt arbejdsmiljø. Den har ingen gener for miljøet i form af olielækager og oliedampe/lugte. 

Maskiner
Affald
Carl Christian Andersen (maler)

Carl Christian Andersen (født 7. november 1849 i København, død 2. august 1906 i Hellerup) var en dansk maler og konservator.

Andersen var søn af vægter Niels Andersen og dennes hustru Ane Kirstine. De kunstneriske anlæg, han tidlig viste, skaffede ham velyndere, der sørgede for hans uddannelse. 1871 var hans første udstillingsår og fra 1882-83 foretog han en større rejse til Italien, Spanien og Tunis. Hans hustru Elisabeth, født Wienberg, var en datter af murermester Christian Peder Wienberg (1819-1901) og søster til arkitekt Georg E.W. Møllers hustru.

Carl Christian Andersen har malet genrebilleder, arkitekturbilleder, portrætter og historiske billeder. Med særlig interesse har han beskæftiget sig med sådanne figurbilleder, hvor en interessant, arkitektonisk baggrund spiller en væsentlig rolle. Et af hans smukkeste billeder af denne art er det i 1881 udstillede christianshavnske Værelse med Figurer.

Andersen begyndte i 1894 udgivelsen af Danske malede Portrætter, i alt 12/(10) bind, sammen med E.F.S. Lund, inden sygdom ramte ham og nedsatte hans arbejdsevne.

Reference

Kilder

Ekstern henvisning 
 

Malere fra Danmark
Personer fra København
Danskere i 1800-tallet
Personer i Dansk Biografisk Leksikon
Teatro Peruano Japonés

Teatro Peruano Japonés er et teater i Lima, Peru.

.

Teatre i Peru
E.F.S. Lund

Emil Ferdinand Svitzer Lund (født 8. januar 1858 i København, død 25. december 1928 smst) var en dansk forfatter, kunsthistoriker og (indtil 1916 sammen med arkitekt Vilhelm Holck) museumsinspektør på Frederiksborgmuseet. Han grundlagde i 1915 Handels- og Søfartsmuseet på Kronborg.

Lund er søn af etatsråd Vilh. Nic. Lund (en halvbroder til nedennævnte Henrik Ferdinand og Troels Frederik Lund) til Annissegaard og Camilla Henriette Elisabeth født Svitzer. Han blev student fra Frederiksborg lærde Skole 1876 og, efter en større udenlandsrejse til Schweiz, Italien, Tyrol og Tyskland, 1883 cand.jur. Efter 21. oktober 1884 at have ægtet Charlotte Frederikke Elisabeth Funch (født 10. august 1861), datter af grosserer D.E. Funch, tilbragte han, nærmest af helbredshensyn, nogle år i udlandet (Montreux, Baden-Baden, London). Senere syslede han med antikvariske og kunsthistoriske studier og påbegyndte 1895 udgivelsen af en stort anlagt og meget smukt udstyret katalog over Danske malede Portrætter, medforfatter var C.C. Andersen fra 1894 til sygdom ramte ham og nedsatte hans arbejdsevne.

Efter at hans 1. ægteskab var blevet opløst, giftede han sig 2. gang med Karen Kirstine Agnes f. Sloth, f. 28. september 1877 i København. Han blev Ridder af Dannebrog 1905. Han er portrætteret på en tegning af Rigmor Bojesen-Trepka, f. Lund, i Handels- og Søfartsmuseet på Kronborg.

Kilder 
 Kraks Blaa Bog 1910

Litteratur 
 Biografi i Dansk biografisk Leksikon, 2. udg.

Eksterne henvisninger 
 

Danskere i 1800-tallet
Danskere i 1900-tallet
Personer fra København
Jurister fra Danmark
Kunsthistorikere fra Danmark
Riddere af Dannebrog
Museumsfolk fra Danmark
Faglitterære forfattere fra Danmark
Personer i Kraks Blå Bog (afdøde)
Riddere af 1. klasse af Nordstjerneordenen
Personer i Dansk Biografisk Leksikon
Dansksprogede forfattere fra Danmark
Predators

Predators er en amerikansk science-fiction gyserfilm fra 2010, instrueret af Nimrod Antal. I hovedrollerne ses Adrien Brody, Laurence Fishburne, Topher Grace, Alice Braga, Danny Trejo og Derek Mears som den "Klassiske Predator". Filmen er en efterfølger til Predator (1987) og Predator 2 (1990). Produceren Robert Rodriguez, har udtalt at han kaldte filmen "Predators" i forhold til, hvordan den anden film i Alien-franchisen blev kaldt Aliens. Titlen Predators er bestemt til at have en dobbelt betydning, idet den henviser til både filmens fremmede væsener, såvel som gruppen af mennesker, som går imod dem.

Medvirkende 
 Adrien Brody – Royce
 Topher Grace – Edwin
 Danny Trejo – Cuchillo
 Alice Braga – Isabelle
 Mahershalalhashbaz Ali – Mombasa
 Oleg Taktarov – Nikolai
 Walton Goggins – Stans
 Louis Ozawa Changchien – Hanzo
 Laurence Fishburne – Noland
 Brian Steele – Black Super Predator
 Derek Mears – Predator
 Carey Jones – Super Predator

Eksterne henvisninger 
 

Amerikanske film fra 2010
Science fiction-film fra USA
Gyserfilm fra USA
Alice Braga

Alice Braga Moraes (født 15. april 1983 i São Paulo, Brasilien) er en brasiliansk skuespillerinde.

Hun blev berømt for sin rolle som Angelica i City of God og spiller også en birolle i filmen I Am Legend, samt en af hovedrollerne i Predators. 
For sin rolle i filmen Cidade Baixa, vandt hun flere priser. Herunder i filmfestivalen i Verona.
Braga er niece af Sonia Braga.

Filmografi 
 Trampolim (1998) – Cláudia
 Cidade de Deus (2002) – Angélica
 Solo Dios sabe (2005) – Dolores
 Cidade Baixa (2005) – Karinna
 Journey to the End of the Night (2006) – Monique
 O Cheiro do Ralo (2006) – Garçonete Dois
 I Am Legend (2007) – Anna
 Redbelt (2008) – Sondra Terry
 Blindness (2008) – 'kvinde med solbriller'
 Repo Men (2010) – Beth
 Predators (2010) – Isabelle
 Elysium (2013)- Frey Santiago

Eksterne henvisninger 

 

Skuespillere fra Brasilien
Personer fra São Paulo
Mahershalalhashbaz Ali

Mahershalalhashbaz Ali (født Mahershalalhashbaz Gilmore: 16. februar 1974 i Oakland i USA) er en amerikansk skuespiller. Han har blandt andet medvirket i tv-serierne 4400 og Threat Matrix. Han har vundet en række priser for sit skuespil, bl.a to Academy Awards og en Golden Globe pris. 

Hans navn kommer fra Esajas' Bog 8,1 og er det længste navn i Bibelen. I Bibelselskabets oversættelse fra 1992 gengives navnet som Le-Maher-Shalal Hash-Baz.

Filmografi

Referencer

Eksterne henvisninger 

 

Skuespillere fra Californien
Personer der er konverteret til islam
Oscar for bedste mandlige birolle
Muslimer fra USA
Emil Vind

Carl Rudolph Emil Vind (12. januar 1829 i Odense – 26. juli 1906 i Berlin, Tyskland) var en dansk godsejer til Bækkeskov og diplomat, bror til Sophus Vind.

Emil Vind var søn af kammerherre Christian Andreas Vind til Sanderumgård og Bækkeskov (1794-1869) og Anna Sophie Elisabeth f. Hoppe (1803-1882). Efter at have studeret på Sorø Akademi og der taget studentereksamen i 1848 og året efter filosofikum begyndte Vind at forberede sig til statsvidenskabelig eksamen, som han underkastede sig i 1854, hvorpå han samme år indtrådte som volontær i Udenrigsministeriet. 1857 blev Vind efter en længere udenlandsrejse legationssekretær ved det kongl. forbundsgesandtskab i Frankfurt, en stilling han 4 år senere ombyttede med legationssekretærposten i Sankt Petersborg, hvor han forblev over 22 år, først i 7 år i egenskab af sekretær og fra januar 1868 som overordentlig gesandt og befuldmægtiget minister.

Som anerkendelse af hans virksomhed blev Vind i 1866 kammerherre, i 1873 Kommandør af Dannebrog af 2. grad, i 1876 af 1. grad og endelig Storkors i 1883, året før han forflyttedes til den endnu vigtigere gesandtpost i Berlin, som han beklædte lige til sin udtrædelse af statens tjeneste i året 1902, ved hvilken lejlighed han udnævntes til gehejmekonferensråd. Vind blev i 1901 tillige akkrediteret som gesandt ved de mecklenborgske hoffer og udførte desuden flere særlige missioner til tyske fyrster.

Kilder 
 Christopher Zytphen-Adeler, "Vind, Carl Rudolph Emil", i: C.F. Bricka (red.), Dansk Biografisk Lexikon, København: Gyldendal 1887-1905.

Eksterne henvisninger 
 

Økonomer fra Danmark
Gesandter fra Danmark
Godsejere fra Danmark
Danskere i 1800-tallet
Danskere i 1900-tallet
Personer fra Odense
Emil
Storkors af Dannebrog
Personer i Dansk Biografisk Leksikon
Artikler fra 1. udgave af Dansk biografisk leksikon
Kammerherrer fra Danmark
Gehejmekonferensråder fra Danmark
Carl F. Andersen

Carl Ferdinand Andersen (født 24. december 1846 i København, død 27. november 1913 sammesteds) var genremaler og tegneinspektør.

Han er søn af stolemagermester Jørgen Christoffer Andersen og Lovise Frederikke født Jurtzick. 14 år gammel kom han ind på Kunstakademiets skoler og bestod i 1870 afgangsprøven som maler. Fra 1871 har han hyppig på Charlottenborg udstillet genrebilleder og portrætter. Han kastede sig imidlertid mere og mere over lærervirksomhed, og fra 1873-82 underviste han i Akademiets perspektivklasse, fra 1874 ved Det tekniske Selskabs Skole, fra 1880 ved de af Kultusministeriet oprettede "Kursus for Lærere" og fra 1881 ved Søværnets Underofficersskole. I 1882 ansattes han som fungerende tegneinspektør ved de offentlige skoler og fik i 1887 fast ansættelse.

Ved udarbejdelse af en ny plan for tegneundervisningen i de nævnte skoler har han indført en ny undervisningsmåde: ved rationel metode tilstræbes der at gøre undervisningen på dette område til et betydningsfuldt led i den almene opdragelse, i det der gennem børneskolens tegneundervisning lægges grunden til en selvstændig iagttagelse og opfattelse af formverdenen. Metoden har senere fundet indgang ved adskillige af landets skoler. Gennem artikler i Vor Ungdom 1883, 84 og 85 samt i Berlingske Tidende 1885 (nr. 193) har han forfægtet sin plan. Han har samlet og udgivet forskellige læremidler til brug ved tegneundervisning, og på Danmarks Lærerforenings 3. almindelige skolemøde 1886 blev disse belønnet med hædersdiplom. Med Indenrigsministeriets bemyndigelse har Det tekniske Selskabs bestyrelse 1883 overdraget ham at foretage inspektionsrejser til de danske provinsbyers tekniske skoler.

Andersen var desuden leder af Statens Tegnelærerkursus, censor ved skolelærereksamen, formand i bestyrelsen for Tegne- og Kunstindustriskolen for Kvinder og Ridder af Dannebrog.

Eksterne henvisninger

Kilder 
 
 .
 
 
 Carl F. Andersen, af Per Sørensen - piaper.dk

Malere fra Danmark
Danskere i 1800-tallet
Danskere i 1900-tallet
Personer fra København
Riddere af Dannebrog
Skolefolk fra Danmark
Borre Sømose

Borre Sømose ved Borre på Møn er en tidligere fjord, som i dag er en mose. I ældre stenalder så Danmark helt anderledes ud end i dag. Dengang stod vandstanden højere, hvilket betød, at dybe fjorde skar sig ind i landet, således også ved Borre, hvor den tidligere fjord fremstår markant i landskabet. Fra fjorden kendes talrige bopladser fra Kongemosekultur og Ertebøllekultur. Bopladserne ligger ved kanterne af den tidligere fjord og på små holme og øer ude i fjorden. Ertebøllebopladserne er i dag især synlige, idet mange af dem er pløjet op.

Sydsjællands Museum udgravede i 1990'erne på flere bopladser kaldet Ålebæk I-III. Bopladserne var fra sen Kongemosekultur og tidlig Ertebøllekultur. Udgravningen viste at der findes et stort forskningspotentiale i den tidligere fjord, idet flere af disse havde velbevarede kulturlag.

Arkæologiske områder i Danmark
Møn
Moser i Danmark
Carl Baagøe

Carl Emil Baagøe (22. august 1829 i København – 16. april 1902 i Snekkersten) var en dansk marinemaler.

Baagøe er søn af skibsfører Jan Hansen Baagøe og Dorthea Frederikke født Hendriksen. Han viste tidlig lyst til at tegne og blev derfor sat i malerlære, medens han samtidig fik adgang til Kunstakademiet. Efter at han 1848 var bleven svend, ernærede han sig som dekorationsmaler og øvede sig i sin fritid som marinemaler, mest ved at studere på værfterne. Omsider følte han sig så vidt, at han ganske opgav håndværket, og fra 1855 har han udstillet som marinemaler. I 1864 havde han en mindre rejseunderstøttelse af Akademiet (400 Kr.), medens han så vel før som senere har foretaget talrige sørejser for sine studiers skyld. Han vælger gerne rolige, venlige motiver med stille luft og laber kuling, som oftest fra vore egne indre farvande, og har for en stor del fundet afsætning for sine billeder i England. I 1862 ægtede han Ida Hansine Sørensen.

Eksterne henvisninger 
 

 

Malere fra Danmark
Danskere i 1800-tallet
Personer fra København
Marinemalere
Personer i Dansk Biografisk Leksikon
Dekorationsmalere
Sjarly

Sjarly (fransk Modeste et Pompon) er en tegneserie skabt af den belgiske serieskaber André Franquin.

Album i serien 
Udgivet af Interpresse 1981-1983.
 Sjarly og de andre 
 Køb noget Sjarly 
 Sjarly går amok 
 Sjarly i tossekassen

Bøger 
De fire album er også udgivet samlet i to omgange:
 Sjarly luksusbind 
 De samlede historier med Sjarly og hans venner

Kilder 

Tegneserier fra Belgien
Tegneseriefigurer
Barmosen (Sydsjælland)

Barmosen er en klassisk lokalitet fra Maglemosekulturen. Fra de danske moser er igennem tiderne fremkommet mange fund og bopladser fra især Maglemosekulturen. I Barmosen på Sydsjælland findes helt specielt en række bopladser fra ældre Maglemosekultur, og blandt disse kan især fremhæves bopladsen som også hedder Barmosen.

Bopladsen udmærker sig ved at være den ældste C-14 daterede boplads fra Maglemosekulturen. På pladsen er fundet spor efter en hyttetomt, Danmarks ældste.

Genstandsfundene består først og fremmest af flintredskaber. Blandt disse kan fremhæves en helt speciel type skiveøkse, som er karakteristisk for perioden. Af mere spektakulære fund var to stykker tyggegummi af beg. Man kan ud fra tandmærker se, at det var et barn som havde tygget i det ene stykke.

Kilder

Arkæologiske områder i Danmark
Vordingborg Kommunes geografi
Moser i Danmark
Klekkende Høj

Klekkendehøj er en tvillingjættestue mellem Tostenæs og Røddinge på det vestlige Møn ca. 10 km sydvest for Stege. Jættestuen er anlagt ca. 3300-3200 f.Kr. og er udgravet af kammerherre Calmette fra godset Marienborg i slutningen af 1700-tallet. Jættestuen fremstår i dag total nyrestaureret og i jættestuens ene kammer findes en rekonstruktion af, hvordan et jættestuekammer så ud i stenalderen. Højens indre er opdelt i to 1,25 m højet og 9 m lange kamre, der kan nås ad hver sin 8 m lange gang.

Calmette lod Klekkendehøj undersøge omkring 1798 eller 1799. Undersøgelsen der varede ca. otte dage, blev ledet af Calmettes hushovmester, Berg. En dæksten over hvert kammer blev fjernet for at få adgang til de to gravkamre. En del af de fundne genstande, blev senere overgivet til Oldsagskommissionen i 1807 og findes i dag på Nationalmuseet. Der blev bl.a. fundet to lerkar og et par flintdolke. 
1861 blev der i Marienborgs skøde indskrevet, at Klekkendehøj stadig skulle tilhøre godset, og at de fremtidige ejere skulle sikre uhindret adgang for de personer som ville besøge tvillingejættestuen.

I slutningen af 1890'erne fornyede Nationalmuseet afstivningen. I sommeren 1900 var der kun 16 besøgende.

1987 blev det sydlige gravkammer restaureret, og i 2002 blev nordkammeret restaureret, og dermed er det sikret at dækstenene ikke i fremtiden skrider ned i kamrene. Samtidig blev der indlagt elektrisk lys. I dag er Klekkendehøj en af landets mest besøgte jættestuer.

Ekstern henvisninger og kilder 

Klekkendehøj  
DanskeFortidsminder 

Møn
Arkæologiske områder i Danmark
Gravhøje i Danmark
Markildegård

Ved afkørsel 39 ved Bårse har Sydsjællands Museum udgravet et såkaldt Sarupanlæg i forbindelse med etablering af motovejen i midt-80´erne. På en langstrakt bakkekam, som i dag er gravet bort, blev fundet spor efter store systengruber og palisader over en 250 meter lang strækning.  
Et trafikknudepunkt?. Dysserne og jættestuernes placering omkring anlægget tyder på, at de lå langs med stenalderens færdselsåre, og at de fleste af dem stødte sammen lige ved Markildegårdanlægget ved et vadested over Risby Å. 

Der har formodentlig været tale om en samlingsplads, hvor befolkningen fra de omkringliggende bopladser mødtes og foretog fælles ceremonielle handlinger. I Systemgravene, som er store nedgravninger, lå ofrede kar og økser. 

Datering: Bondestenalder, ca 3.500 f.kr.

Lokaliteter i Vordingborg Kommune
Puljetryk

Puljetryk er en trykketeknisk metode, hvor et trykkeri samler tryksager fra flere kunder på ét ark, således at startomkostningerne deles mellem kunderne. Dette forudsætter naturligvis en vis kundevolumen.

Opstartsomkostningerne ved traditionelt tryk, kan være relativt store. Derfor kan trykkerierne med fordel samle flere kunders ordre i en "pulje". På den måde bliver prisen for de enkelte kunder lavere, samtidigt med at trykkeriet kan få udfyldt huller i deres produktion.

Ordene "puljetryk" og "pulje-tryk" er varemærkebeskyttede, af virksomheden Lasertryk.dk. Derfor anvendes begreber som "gruppetryk", "fællesprint", "samtryk" m.m. ofte som beskrivelse for processen. Metoden har været anvendt i årtier, og flere avisannoncer helt tilbage fra 1960'erne viser brug af begrebet "puljetryk".

Kilde 

Trykning og typografi
Sømarkedyssen

Sømarkedyssen er en af de meget store dysser i Danmark. Den står på Østmøn. Det er en typisk repræsentant for de danske dysser. Den er placeret højt i terrænet, på en lille bakke, så alle har kunnet se den.

På mange dysser findes helleristninger, men på Sømarkedyssen findes rigtig mange, op mod 200.

Eksterne henvsinger 

 Sømarkedyssen
 Foto af Sømarkedyssen juni 2007

Danmarks forhistorie
Møn
Stenalderstensætninger i Danmark
Max Beerbohm

Henry Maximilian Beerbohm (født 24. august 1872 i London, England, død 20. maj 1956 i Rapallo, Genoa, Italien) var en britisk tegner og forfatter.

Beerbohm var en meget værdsat karikaturtegner, og parodien var i højsædet i hans forfatterskab. Han optrådte i det symbolistiske tidsskrift The Yellow Book og blev én af 1890'ernes dekadente kunstnerer.

Eksterne henvisninger 

Romanforfattere fra England
Tegnere fra England
Essayister fra Storbritannien
Rynkebjergdyssen

Rynkebjergdyssen eller Rynkebjergs Kirkegaard er resterne af en langdysse ved Ørslev i Sydsjælland. Dyssen er 34 meter lang og står markeret med randsten. Ved siden af langdyssen findes en jættestue.

Efter sigende var det meningen at Ørslev kirke skulle bygges her. Men det man byggede om dagen blev ødelagt af trolde om natten og derfor blev der aldrig bygget en kirke her.

Dyssen er dateret til bondestenalder, ca. 3.400 f.kr.

Referencer

Eksterne henvisninger 

 Fund og fortidsminder om lokaliteten

Arkæologiske områder i Danmark
Lokaliteter i Vordingborg Kommune
Fredede bygninger, konstruktioner og anlæg i Vordingborg Kommune
Anthony Modderman

Anthony Ewoud Jan Modderman (født 27. september 1838 i Winschoten, død 7. august 1885 i Haag) var en hollandsk jurist og liberal politiker.

Modderman blev juridisk kandidat 1859, juridisk doktor 1863, advokat samme år, 1864 professor i Amsterdam, samt i Leiden i 1870, 1879 justitsminister, 1883 statsminister (ikke at forveksle med ministerpræsident) og 1885 repræsenterede han Hoge Raad der Nederlanden (Højesteret). Han debuterede med skriftet De hervorming onzer strafwetgeving (1863), der var kritisk-historisk, mens universitetstalen Straf – geen kwaad (1864) blev oplæst i et mere dagligdags sprogbrug, hvilket også i skriftlig form gjorde sig gældende med De methode der wetenschap van het strafrecht (1871) og De eenheid der wetenschap en het recht van het ideaal (1879). Han repræsenterede den hollandske straffelovskommission af 28. september 1870 og er ophavsmand til den hollandske straffelov af 3 marts 1881, ét af de fremmeste lovkomplekser på daværende tidspunkt. Speciel stor opmærksomhed vakte hans tale i Generalstaternes andetkammer den 2. oktober 1880, som rettede sig mod dødsstraf og som sidenhen blev oversat til flere sprog.

Eksterne henvisninger 

Ministre fra Nederlandene
Jurister fra Nederlandene
Professorer fra Nederlandene
Juha Laukkanen

Juha Laukkanen (født 6. januar 1969 i Pielavesi) er en tidligere finsk spydkaster.

Han er nok mest kendt for i 1994 med sit spyd at have ramt en funktionær i armen under Bislett Games. Han deltog i sydkastkonkurrencen under Sommer-OL 1992, hvor han blev placeret som nummer 6.

Under VM i atletik 2001 gjorde han sig også meget bemærket, da han viste en Hitler-hilsen til konkurrenten Boris Henry. Han heilede med højre arm og imiterede Hitlers overskæg med venstre arm. Laukkanen beklagede efterfølgende episoden, og præciserede at han ikke er nazist, og at det hele havde været en spøg. Dette var Laukkanens første VM, hvor hans bedste kast i øvrigt ikke var tilstrækkeligt til at sende ham i finalen.

Spydkastere fra Finland
Porto Seguro

Porto Seguro er en kommune i den sydlige del af den brasilianske delstat Bahia.

Geografi

Placering 
Byen ligger ud til atlanterhavet og ligger cirka midtvejs mellem Salvador (707 km mod nord) og Vitória (613 km mod syd).

Klima

Historie 
Porto Seguro er fødestedet for det moderne Brasilien idet det var her en europæer for første gang satte fod på brasiliansk
jord. Den 23. april 1500 kom Pedro Álvarez Cabral hertil i sit forsøg på at nå Indien

Transport

Hovedveje 
Omkring 62 km vest for byen er der forbindelse til hovedvejen BR-101

Lufttransport 
Fra Porto Seguro lufthavn er der forbindelse til de store brasilianske byer: Belo Horizonte,
Rio de Janeiro, Salvador og São Paulo, men også til Milano.

Kilder 

Byer i Brasilien
Bahia